Papersnake/gushiwen huggingface dataset:
思乡与伯乔子山限韵同赋
李学曾（清代）

浪曳长裾入帝京，年来却恨少閒行。鲈肥秋水无张翰，瓜熟春田欠邵平。

亲老凭谁娱晚景，儿痴浑未识方名。何当拂袖南山去，无数松枝好挂缨。
次下竺僧韵
俞桂（宋代）

朝市软红尘，山林气味深。
放怀随野鹤，过耳任春禽。
石涧鸣泉玉，松钗坠日阴。
隐居无个事，存养读书心。
子夜夏歌二首
公鼐（明代）

驰辉入朱明，汤风庭中满。
欢情如敲冰，易消复易断。
粤王台怀古
廖燕（清代）

粤峤犹存拜汉台，东南半壁望中开。
命归亭长占王业，人起炎方见霸才。
日月行空从地转，蛟龙入海卷潮回。
山川自古雄图在，槛外时闻绕电雷！
江南曲
张籍（唐代）

江南人家多橘树，吴姬舟上织白纻。
土地卑湿饶虫蛇，连木为牌入江住。
江村亥日常为市，落帆渡桥来浦里。
青莎覆城竹为屋，无井家家饮潮水。
长干午日沽春酒，高高酒旗悬江口。
倡楼两岸悬水栅，夜唱竹枝留北客。
江南风土欢乐多，悠悠处处尽经过。
寄友人
李频（唐代）

一别一相见，须臾老此生。客衣寒后薄，山思夜深清。

诗近吟何句，髭新白几茎。路岐如昨日，来往梦分明。
谢无逸秦处度诸人皆许省试后见访冬夜有怀作此诗寄之
吕本中（宋代）

八年去东都，触事无一好。沈绵淹岁时，忧虞满怀抱。

欲归故里闾，稀复旧耆老。悠悠岁欲尽，忽忽身向老。

小堂佳有馀，所恨来不早。饥虫语夜霜，疏星乱衰草。

支撑坏壁高，侧转寒木小。诗书久弃置，词林迹如扫。

佳人何时来，路远音信少。庭前冬开花，扶杖起千绕。

春风回马首，清尊待君倒。先期留酒钱，仍须具梨枣。
闻曾幼度近况于陈择之作二诗觅使寄之
赵蕃（宋代）

夜醉江天阁，赋诗殊未央。
自兹悲契阔，谁复慰凄凉。
有抱何由写，因诗得寄将。
丁宁赣江水，莫惮溯流长。
春日结草庵
徐繗（明代）

指引松门路，飘飘水上蹊。
津云春匝寺，灌木昼藏溪。
苔色终年绿，藤花四月齐。
归途余兴绪，黄鸟隔林啼。
赋得蛟龙得云雨
刘才邵（宋代）

贤能摅逸志，振迹比蛟龙。云雨时方得，烟霄路自逢。

濯鳞沾帝泽，拥足脱尘踪。物外将轻矫，池中岂解容。

依乘应有待，际会合相从。寄语怀才者，明时好奋庸。
送张子秀入京
董嗣杲（宋代）

玉立当归香案傍，平时高论凛秋霜。
锦囊自富惊人语，宝剑犹埋断佞光。
雨外雷声随地起，江头虹气接天长。
有谟入告需时用，未忍将身学子房。
将游罗浮登广陵楞伽台别羽客
李群玉（唐代）

清远登高台，晃朗纵览历。濯泉唤仙风，于此荡灵魄。

冷光邀远目，百里见海色。送云归蓬壶，望鹤灭秋碧。

波澜收日气，天自回澄寂。百越落掌中，十洲点空白。

身居飞鸟上，口咏玄元籍。飘如出尘笼，想望吹箫客。

冥冥人间世，歌笑不足惜。朅来罗浮巅，披云炼琼液。

谢公云岑兴，可以蹑高迹。吾将抱瑶琴，绝境纵所适。
送陈和仲常博倅嘉禾
吴泳（宋代）

柳色媚别驾，桐花夹行舟。
慈湖一片心，不上富贵钩。
撇却云雾窗，分渠月波楼。
但有月长清，何妨波漫流。
昆岳有佳人四章寿黄循斋 其一
阳枋（宋代）

昆岳有佳人，婀娜苍松姿。金石结根柯，绿叶琼瑶枝。

抱阳炉峰春，毓英巴水滋。丝苓濯繁霜，清樾摇坤陲。

亭亭拔烟萝，渠厦谁当支。工师胡弗来，岁寒心自知。
夜坐二首
龚自珍（清代）

春夜伤心坐画屏，不如放眼入青冥。
一山突起丘陵妒，万籁无言帝座灵。
塞上似腾奇女气，江东久殒少微星。
从来不蓄湘累问，唤出嫦娥诗与听。(从来 一作：平生)

沉沉心事北南东，一睨人材海内空。
壮岁始参周史席，髫年惜堕晋贤风。
功高拜将成仙外，才尽回肠荡气中。
万一禅关砉然破，美人如玉剑如虹。
滟滪堆
胡期恒（清代）

大江西来四千里，争入一线夔门天。夔门偪仄不肯受，回波卷浪青云巅。

白盐赤甲互掎角，日与水斗寻戈鋋。巴蜀雪消春涨发，何人敢放东吴船。

奇哉峡口滟滪石，巍然独立江中间。白帝逶迤作屏幛，瞿塘环绕如晶盘。

千溪万壑雷电激，中流一柱来当前。有时如象又如马，出没变化难言诠。

江流纵强亦退听，势穷力竭翻求怜。步依滟滪不敢肆，安流而下生洄澜。

夔门巫峡二百里，本为险地今平川。乃知天意畏倾覆，留此要令江无权。

共传禹功费镌凿，巨灵神斧开烟峦。至今百神递呵护，绝顶不敢停鹰鹯。

朝宗万派必经此，好与嵩岳名俱传。
送赵进臣持闽宪节
陈文蔚（宋代）

任官自古惟贤材，天子耳目寄外台。
祥刑所击切民命，可不於此钦恤哉。
猗嗟东南俗脆弱，独有闽岭高崔嵬。
山川风气颇相等，挟刚负险不可摧。
自来岩谷多啸聚，屡遗使者殓渠魁。
今幸田里各安业，毕竟习俗怀阴猜。
侵陵矫虔或未免，狱论不平良善灾。
民强官弱亦已久，往往州县翻低回。
政须绣斧肃风采，坐使一方公道开。
秋霜凛烈惩其奸，扑灭不复然死灰。
阳和宽大布德意，抚摩穷困如婴孩。
湘江之水碧悠悠，使君昔日曾徘徊。
于今八州复延颈，洗冤泽物须公来。
澄清本是平生志，从此四境无氛埃。
勿谓故园有松菊，长忆三径荒莓苔。
肱维那求赞
释清远（宋代）

识余者谁，请观端的。孰云丹青，谩劳寻觅。断云架巘，皎月在壁。

昭尔惺惺，悟兹寂寂。
思王逢原三首·其二
王安石（宋代）

蓬蒿今日想纷披，冢上秋风又一吹。
妙质不为平世得，微言惟有故人知。
庐山南堕当书案，湓水东来入酒卮。
陈迹可怜随手尽，欲欢无复似当时。
越城早发
李寄（明代）

张镫颠倒起，便出主人门。星影辨翠树，口声唤远村。

蹇驴蹄易失，饥客腹常喧。既在征途上，劳生不必论。
登茅山
张圭（宋代）

久矣厌朝市，心栖岩壑幽。今朝复何朝，陟此苍峰秋。

玉宇正寥廓，风籁寒飕飗。平生获壮观，万里供寸眸。

烟岚缥缈中，青原间桑畴。琳宫一何丽，突出寒岩陬。

茅君此仙去，遐想希前修。胡为尘玉踪，岁月徒悠悠。

何当乘云虬，八表同周流。念念竟忘言，凝神入冥搜。

彷佛鸾鹤音，还来故山游。
冬夕
陆游（宋代）

不寐起中夕，披衣增慨慷。
千金空市骨，三沐竟刳肠。
世事粗能识，吾生安用长！布裘茆屋底，死去亦芬芳。
寄题叶叔明盛圃熙春堂四首且为他日往游之约 其二
刘一止（宋代）

桥当窗槛月平铺，一色寒光玉不如。桥下流泉来别壑，经春绿尽可藏鱼。
和韩司谏叔夏乐谷五吟·竹枕
胡寅（宋代）

故乡清渭滨，一节取君子。
相从大江南，展转秋风里。
清慵笑玉便，傲兀胜隐几。
屏山烟景媚，醉倒日高起。
此君通昼夜，俗士乃轻鄙。
原言一奠枕，四海春睡美。
{左石右坚}{左石右坚}孙子荆，未便洗吾耳。
得意大槐宫，古今真梦尔。
邵汴生师招游南淀观荷
夏同善（清代）

小霁天光四野青，芃芃禾黍地含灵。偶陪康乐游山屐，如到坡仙喜雨亭。

入座烟云俱改目，亲入鱼鸟亦忘形。还期薄海和甘洽，社鼓冬冬报赛听。
谢安墩二首
王安石（宋代）

我名公字偶相同，我屋公墩在眼中。
公去我来墩属我，不应墩姓尚随公。
湖州道中
王人鉴（明代）

寒溪曲折带，桑原人语鸡。
鸣又一村破，寂偶然闻梵。
呗问程频尔，误方言微茫。
芦荻翻黄影，点缀峰峦出。
翠痕落日湖，昏行不得孤。
篷浊酒亦销魂。
题莫景行松竹梅图
汤炳龙（元代）

一客风流云水际，两侯潇洒雪霜时。如今三友交情密，不到岁寒人不知。
玉仙池
蔡襄（宋代）

洞府花飞不减春，轻云成片玉成尘。
香軿缥缈知何在，无限池头再拜人。
公馀对竹
王禹称（宋代）

冠褐飘飘乍退公，引吟留坐一丛丛。买添幽景浑无价，洗却繁阴别有风。

曾任雪欺终古绿，也从桃映暂时红。此君合是吾庐物，会种婵娟伴钓翁。
蚊龙笔架
邵清甫（唐代）

轩昂头角似真龙，偃仰毛锥有许功。
直等主人投笔去，定应腾踏入云中。
河边闲游二首并序 其二
温权甫（清代）

江南女子貌如仙，庆赏重阳在画船。拇战情郎莺语怯，传花使女鼓声阗。

捧壶屡酌为谁饮，擎箸停餐若自怜。香梦沉甜归后卧，可容游客伴花眠。
冲凌南还杜韵
陶益（明代）

楼船风急傍疏林，霜叶含烟影尚森。雪絮霏霏侵薄暮，冰凌片片积轻阴。

村家欲借冲篙力，客子仍多恋阙心。江上偶晴天气好，棹歌齐发乱寒砧。
挽蹇都官
李曾伯（宋代）

倾盖荆州日，扬旌兰澧时。
相为王中虑，犹以岁寒期。
笔寄嗟麟绝，言忠勿驷追。
典型今已矣，老泪不胜悲。
明日大夫
曾丰（宋代）

明日大夫，何嘉瑞兮。
秋金锐兮，凉风至兮。
公生与□，澂骨气兮。
寝嶷嶷然，国之器兮。
清平乐 宋李嵩画四季花篮真迹
吴湖帆（清代）

春风拂槛。芳信凭谁探。满苑莺声娇自占。认取翠深红艳。

枝头声摘缤纷。漫留玉指纤痕。携了小篮何去，囊归多少花魂。
寻黄帝铸鼎故处
成鹫（清代）

咫尺卿云近鼎湖，寻思往事入虚无。七星光接三台座，九转烟销八卦炉。

梦到华胥羞白发，归从赤水想玄珠。顽金跃冶知多少，终古无人作范模。
宫词 其四十一
周彦质（宋代）

端午茸花簇彩鸾，高标宝鉴缕金鞶。不宜夏景销酥腕，似觉新来百索宽。
立秋
释居简（宋代）

清苕早试秋，便作练光浮。雨褪荷花瘦，风生蓼叶愁。

一声离岸橹，几个入城舟。惆怅田鸟响，关心卒岁忧。
命吴生𣶬字泳中诗四章章八句
湛若水（明代）

厥初生民，昊天降极。如冰斯寒，如火斯炽。相协尔居，日用饮食。

尔识尔知，莫匪尔德。

物有挠之，遂淫其则。其则不远，民用僣忒。鸡犬其心，见鹄思射。

先民有言，不有博弈。

眇兹寡陋，学也不力。若存或忘，终罔有得。汨汨厥灵，桑榆日逼。

告尔同志，毋忘夕惕。

上帝其临，兢兢翼翼。敬恭尔思，戒尔颇僻。载锄其骄，灵根其植。

涵而泳之，河浸膏泽。
明堂庆成
欧阳修（宋代）

辰火天文次，◇门路寝闳。
奉亲昭孝德，惟帝飨精诚。
礼以三年讲，时因万物成。
九筵严太室，六变导和声。
象魏中天起，风雷大号行。
欢呼响山岳，流泽浃根茎。
宝墨飞云动，金文耀日晶。
从臣才力薄，无以颂休明。
坐响雪亭
曹鋡（清代）

山涌涛千尺，晴堆雪一溪。雨随云去住，烟接树高低。

路尽疑天逼，峰尊与日齐。扫苔聊独憩，摩壁好留题。
忆江南
许棠（唐代）

南楚西秦远，名迟别岁深。欲归难遂去，闲忆自成吟。

雷电闲倾雨，猿猱斗堕林。眠云机尚在，未忍负初心。
使回过独石
刘溥（明代）

边城二月暗尘沙，吹过东风不见花。
天上玉京旋日骑，水通银汉系星槎。
云中路出高山险，上谷营连独石斜。
正是旅愁消未得，夕阳楼外又鸣笳。
赤石绣石壁
陈岩（宋代）

圣世承平百岁余，老翁因话建炎初。
绿林躏藉人波迸，二壁中间各占居。
课园丁洗竹
曹彦约（宋代）

种竹年华晚，新添数百竿。
低垂非我好，冗长要人删。
直节心期露，疏行眼界宽。
从兹风月夜，清白足相安。
送王壬秋孝廉入蜀 其一
李桓（清代）

言指齐东路，幡然入蜀行。招邀皆旧好，慷慨见平生。

古道谁堪托，奇才不可名。慎旃天下险，幕府正论兵。
幽怀
刘敞（宋代）

山梁鸣雌雉，节物春已深。故花稍辞枝，新叶渐成阴。

流光不可挽，四序密相寻。今晨已非昔，明日岂复今。

自我惬幽独，放言冥此心。胡为复屡叹，孔圣有遗音。
庐阳夜捷行赠江使君达川
徐子苓（清代）

庐阳夜捷烈炬红，露布连奏甘泉宫。使君兵声冠诸将，轻裘缓带殊雍容。

记昔曾在围城中，挟策两谒中丞公。中丞英伟人中龙，使君眉宇春融融。

指麾绰有中丞风。牙旗深处展高宴，橙香蚁绿霜螯健。

野人喜极悲倒来，晓柝深杯泪如霰。君不见，荒城荡荡迹如扫，纵横瓦砾居民少，髑髅满地生青草。

君不见，壶浆士女泣垂面，爱说中丞旧时战。张巡死去贺兰生，痛杀潜山庙中奠。

骠骑连宵拜新命，汉廷不惜通侯印。使君爱逐赤松游，脊令原畔牵归兴。

为君高歌歌断绝，悲笳吹落林间月。
【双调】落梅风_月明归兴松
张可久（元代）

月明归兴
松梢月，桂子香，又诗成冷泉亭上。醉归来晚风生嫩凉，戗金船玉人低唱。
春晚二首
银江暗，翠袖遮，麝煤销露萤明灭。下西湖美人忺次过也，打梨花雨声昨夜。东风景，西子湖，湿冥冥柳烟花雾。黄莺乱啼胡蝶舞，几秋千打将春去。
书所见
柳叶微风闹，荷花落日酣，拂晴空远山云淡。红妆女儿十二三，采莲归小舟轻缆。
忆西湖
青鸾信，白雁书，望江南梦飞不去。西湖锦云谁是主？拍阑干满空烟树。
费参政挽诗
魏了翁（宋代）

党论危疑日，几微细补缝。
平舟行浪稳，暖气拆冰融。
风雨千閒屋，酸咸一鼎瓮。
人才关国本，谁念昔培封。
署中答武功姚合
殷尧藩（唐代）

原中多阴雨，惟留一室明。自宜居静者，谁得问先生。

深井泉香出，危沙药更荣。全家笑无辱，曾不见戈兵。
及第后上主司王起
姚鹄（唐代）

三年竭力向春闱，塞断浮华众路岐。盛选栋梁非昔日，

平均雨露及明时。登龙旧美无邪径，折桂新荣尽直枝。

莫道只陪金马贵，相期更在凤凰池。
暮冬李剑华郡伯有事通城道经崇邑赋赠一首
王应斗（明代）

飘然仙驭出江城，点点卿云马首生。雪意朝凝车上色，梅花夜落笛中声。

可知按部多鸾集，谁复凭山有兔营。独喜双旄风雨静，桃源鸡犬得无惊。
梦中作
蔡襄（宋代）

天际乌云含雨重，楼前红日照山明。
嵩阳居士今何在？青眼看人万里情。
题城南书院三十四咏 其十七
张栻（宋代）

并湖数亩新疏辟，便有鱼儿作队行。我亦随流浮小艇，晚凉细看縠纹生。
鹫峰院
臧子常（宋代）

望穷山下疑无路，行入壶中别有天。
花落春岩朝带雨，月涵秋谷夜闻泉。
寄杨崇索酒
洪刍（宋代）

重九遥思杨执戟，菊花满地漫龙沙。欲作山中醉千日，不送蒲龙酒一车。

秋至苦吟如促织，书成满纸似昏鸦。蜀江傥有南来鲤，莫寄卢仝七椀茶。
次韵光祖闲居感怀
陈渊（宋代）

风义久已丧，交道何其衰。艰窘无与俱，乃歌风及颓。

谁言经由地，过门有犁来。霜雪岂不恶，松筠真奈摧。

富贵如浮云，于我何有哉。所嗟道不兴，兹士犹尘埃。
水调歌头 赠都料邵子和还嘉禾
张雨（元代）

别有梓人传，精艺夺天工。便使玉人雕琢，妙手略相同。

宝殿网珠窗户，华盖狻猊床座，金碧斗玲珑。花萼间芝草，细缕一重重。

看挥斤，除鼻垩，运成风。多少巧心奇思，舞凤更翔龙。

纵使棘端猴小，与刻三年楮叶，难比锦心胸。快袖吴刚斧，修取广寒宫。
多稼亭前黄菊
杨万里（宋代）

危亭俯凉囿，落叶日夜深。
佳菊独何为，开花得我心。
韵孤自无伴，香净暗满襟。
根器受正色，非缘学黄金。
独违春光早，而俟秋寒侵。
岂不爱周年，坐令淹寸阴。
柰此清苦操，媿入妍华林。
向来朱碧丛，亦复悴斯今。
清霜惨万象，幽芳耿森森。
持以寿君子，聊尔慰孤斟。
子成兄年八十六史子久八十二舅氏八十一会于
楼钥（宋代）

堂中三寿喜同时，黄发相逢齿更儿。
参坐共谈宣政旧，风流不许后生知。
咏梅五十首呈史尚书
释绍嵩（宋代）

岁寒群物惨无光，只有江梅独自芳。
倒拄乌藤乘逸兴，倚栏看处自商量。
绍圣春宴口号 其一
蔡京（唐代）

牙牌晓奏集英班，日照云龙下九关。红蜡青烟寒食后，翠华黄屋太微间。
出嘉峪关感赋
林则徐（清代）

严关百尺界天西，万里征人驻马蹄。
飞阁遥连秦树直，缭垣斜压陇云低。
天山巉削摩肩立，瀚海苍茫入望迷。
谁道崤函千古险？回看只见一丸泥。
拟古十九首 其十八 客从远方来
姚光虞（明代）

故人渺天末，遗我一尺书。书中复何言，但言久离居。

当时游子衣，貂裘敝无馀。去日犹少壮，今已毛发疏。

卷书不能读，陨涕沾衣裾。
佛桑花
姜特立（宋代）

东方闻有扶桑木，南土今开朱槿花。
想得分根自晹谷，至今犹带日精华。
晓放汴舟
黄庭坚（宋代）

秋声满山河，行李在梁宋。
川涂事鸡鸣，身亦逐群动。
霜清鱼下流，橘柚入包贡。
又持三十口，去作江南梦。
青溪晚齐
吴涟（宋代）

天晚雨初齐，隔溪闻碓舂。
山僧归夜月，幽鸟落长松。
风静砧声急，花欹露气重。
良宵思沅芷，尊酒话從容。
梁彭州归自道山溯流入峡以二诗见寄因次其韵 其二
王十朋（宋代）

壮夫白首两同年，又继钱塘唱和篇。十载音书天上雁，一江风雪峡中船。

西州贤守得高适，东观人才推孟坚。紫陌曾陪探花马，姓名深愧在卢前。
登阁
陈与义（宋代）

今日天气佳，登临散腰脚。
南方宜草木，九月未黄落。
秋郊乃明丽，夕云更萧索。
远游吾未能，岁暮依楼阁。
送僧入天台
李频（唐代）

一锡随缘赴，天台又去登。长亭旧别路，落日独行僧。

夜烧山何处，秋帆浪几层。他时授巾拂，莫为老无能。
孟氏（集有过孟十二仓曹十四主簿兄弟诗）
杜甫（唐代）

孟氏好兄弟，养亲唯小园。承颜胝手足，坐客强盘飧。

负米力葵外，读书秋树根。卜邻惭近舍，训子学谁门。
九月申屠伯骥同饮寿张蚩尤冢上
王奕（元代）

蚩尤一梦四千年，涿鹿如今又不然。
栅上悬丝重放下，草门朽骨尚高眠。
升乌沉兔人今古，点鹊痴蝉事后先。
醉插黄花供一笑，谁知吟客是乔仙。
次韵胡观光长庆寺早起
王庭圭（宋代）

晓天楼殿倚空虚，尚见星辰落落疏。鹊动高林人起后，马嘶残月客行初。

偶来作尉聊驱盗，岂谓论功得谤书。但使一方无犬吠，即看黄纸下新除。
春秋战国门。屈原
周昙（唐代）

满朝皆醉不容醒，众浊如何拟独清。

江上流人真浪死，谁知浸润误深诚。
过聊城县境
程敏政（明代）

策士知仁义，千秋一鲁生。纷纷当日事，春水下聊城。
哭景棠墓
于祉燕（清代）

徂谢归丘陇，荒寒接道周。故人犹在此，春草不胜愁。

半世无间日，中年已白头。九重泉路邈，万事竟悠悠。
病起听雨拈得声字 其二
李振钧（清代）

养花天气半阴晴，消渴文园惯此生。忘却小楼人去久，梦回犹诧剪刀声。
辛亥三月九日宿囊山
刘克庄（宋代）

已买荒山卜毳藏，岂知来此借禅床。
傍人尽怪病摩诘，送客不嫌穷孟尝。
皓白群仙应笑老，昏花太乙谩分光。
何时邻里持牛酒，却贺先生返故乡。
池边
张侃（宋代）

簿书才了听蜂衙，閒到池边景渐佳。云亦有心时散影，风都无力晚生花。

劳神空觅三年艾，妄想休乘八月槎。睡思全清还解否，歙瓶新瀹建溪茶。
和李天麟秋怀五绝句
杨万里（宋代）

小立南溪暮未还，略容老子照哀颜。
颇惊瞑色来天外，未必秋声在树间。
见章得一诗因次其韵二首 其二
赵孟頫（元代）

片片飞花欲送春，萋萋碧草正愁人。黄蜂酿蜜经营急，紫燕衔泥来去频。

才似茂陵非晚遇，美如曲逆不长贫。久知求富都无益，但喜论诗若有神。
过高台携信老诗集夜读上封方丈次敬夫韵
朱熹（宋代）

十年闻说信无言，草草相逢又黯然。借得新诗连夜读，要从苦淡识清妍。
依韵和友人秋夕见寄
李中（五代）

夕风庭叶落，谁见此时情。不作关河梦，空闻砧杵声。

会须求至理，何必叹无成。好约高僧宿，同看海月生。
寿张京尹十首
彭龟年（宋代）

四百山河朝帝京，紫岩有志未全伸。
知公久抱中原略，日日搜罗度外人。
五羊冬
郭之奇（明代）

五羊冬，万□空。秀山明复旦，珠海荡腥风。假□何须奔塞北，真人已自驾云中。
迎恩寺看梅口占赠刘带川节推
黄廷用（明代）

策马东郊野望开，行行山寺见黄梅。遥连云气染歌袖，满引春光入酒杯。

诗骨自怜花共瘦，交情几得日同来。不堪欲别河津外，折赠还歆□鼎才。
咏梅棠
吴芾（宋代）

古人花谱名浮实，独有海棠真第一。
我家千树足奇花，晚得此花尤杰出。
每逢春色鼎来时，争逞新妆媚晴日。
浑如酒晕入香腮，宛似胭脂施玉质。
雨后妖娆倍有情，天然富贵曾无匹。
夜深烛下更端相，睡起还疑春思郁。
老来百事尽疏慵，颇喜与花时款密。
岂知牢落向江城，骤尔乖离心若失。
试从僻陋强搜寻，偶得一株天所乞。
纖枝虽瘦不禁春，亦有花光相照拂。
一时游子睹争先，共叹凡花难跂及。
愈令倦客忆故园，不觉泪沾衫袖湿。
方池
赵蕃（宋代）

藻荇参遮面，菰蒲耸立隅。
飞来双野鸭，几幅画成图。
荆渚书怀
赵汝鐩（宋代）

明镜明於月，白发白於雪。
月照雪转添，使人心断绝。
连年事行役，曾不须臾歇。
陟冈脚双茧，凌湖舟一叶。
五觌君山面，洪涛涨天阔。
重倚南楼栏，远雁逐云灭。
西风落破帽，龙山酬九节。
摇鞭荆门去，蒙泉弄清洁。
游观固不恶，奔走计则拙。
眠指几千里，意者遂休辙。
困翮堕渚宫，因循入羁紲。
天涯寒苦早，袖穿手龟裂。
村沽酒力薄，连釂耳方热。
矫首飞白云，杳杳望吴越。
儒冠信误身，铸尽六州铁。
感兴十首 其六
韩淲（宋代）

肝胆轮囷本致君，衡山一片尚愁云。可备恤典埋归骨，好爵翻令及后昆。
有怀舍弟逢年时归婺源以诗督之
朱松（宋代）

木落天未霜，君归定何时。相思如惊鹊，中宵未安枝。

梦中见阿连，锵然咏新诗。寤惊衰叶翻，谓是步屧移。

揽衣下中庭，风露浩淼瀰。遥知客衣薄，归来一何迟。

平生短檠灯，相对忽解颐。万古一舒卷，佳处良在兹。

是中及物心，上与稷契期。援古以自例，自笑无乃痴。

夜叉叱九阙，侧足不敢窥。坐令一寸心，日抱二柄疑。

迟君商略此，恐得儿辈嗤。况乃绿发亲，倚门鬓欲丝。

狶膏非凤喙，车辖无可脂。再拜寿百分，斑衣舞参差。

秋芳未云歇，采采黄金蕤。万钟不足乐，古人岂吾欺。
石门郁曾发游秦归赋赠兼示胡圆表徐导柏二首 其二
叶燮（清代）

去去空山学道装，难忘情处在河梁。劳生岁月宫桥柳，终古人琴断坂霜。

水咽陇头留苦调，花然巷口映诸郎。秦宫汉殿秋原上，饱赠书生一枕长。
清平乐七首 其七
项鸿祚（清代）

倚栏凝伫，点点飞红雨。欲减罗衣寒未去，寂寞朝朝暮暮。

桃源落日西斜，画桥平接金沙。春水无风无浪，行人一棹天涯。
渔梁
刘克庄（宋代）

浅溪忽涨寻常水，朽树犹开千百花。
有酒可沽鱼可买，造门莫问是谁家。
次韵和褚恕通察推淮上有感
毕仲游（宋代）

小床高枕卧书空，节物凄凉岁岁同。钱在杖头尝自醉，花开门外为谁红。

君閒好事棋成癖，我病裁诗句不工。故国欲归归未得，东风随梦去匆匆。
谷城山松隐岩
郑樵（宋代）

青嶂回环画屏倚，晴窗倒入春湖水。
村村丛树绿於蓝，列列行人去如蚁。
新秧未插水田平，高低陇麦相纵横。
黄昏倦客忘归去，孤月亭亭云外生。
隐潭
郏修辅（宋代）

在昔知何人，凿破青山骨。
飞泉直下来，千尺泻倏忽。
两壁苍翠间，一阵风雷突。
傍无尘埃踪，中有蛟龙窟。
寒气不可向，猛势岂能屈。
安得当旱年，为霖济群物。
如梦令（题渔乐图）
张炎（宋代）

不是潇湘风雨。不是洞庭烟树。醉倒古乾坤，人在孤篷来处。休去。休去。见说桃源无路。
菩萨蛮 得婉清书感作
殷秉玑（清代）

羡君破浪先飞渡。嗟余恋机几度误。虎口脱危灾。孤舟涉海来。

两季睽两地。鸿雁书频寄。雁信纵堪传。雁行终未联。
金缕曲·吊四川邹容墓
邹韬（清代）

真个奇男子。恁青年、一身是胆，首先从事。振笔倡言拍满族，罗首八旗丑史。

更痛告、淫威专制。章氏株连缘作序，著书人、坐罪寻欧例。

三字狱，折磨死。

扬州十日遭屠记。更难堪、屠疁三次，全城紧闭。足引汉民心愤激，革命昌言起义。

造中国、共和时世。烈士身家拚一掷，吊英灵、遗墓华泾里。

哀宿草，凄何底。
寄王承甫代书
刘黄裳（明代）

但诵吴越吟，未识王郎面。
吴江枫冷秋鸿飞，可怜词客异乡县。
会闻王郎能游五岳颠，又闻王郎手投白璧挥金钱。
有酒但抱胡姬饮，赤身披发王公前。
平生意气盖吴越，健翮凌天耸大鹘。
昆仑匹马踏白云，洞庭孤舟钓明月。
我也豪歌卧雪庐，何时尊酒论文初。
短歌寄尔遥相忆，此是刘生尺素书。
依韵答韩侍御
范仲淹（宋代）

虽叨世契与邻藩，东道瞻风御史尊。
郑馆昔时延下客，于家今日见高门。
我居方面荣为惧，君向台端直且温。
彼此中怀蕴金石，不须销黯动离魂。
杂咏八首
王安石（宋代）

羔豚窘虎豹，鸠雀穷鹰鸇。
巧者具机弋，鸷猛还拘挛。
论功莫如神，论大莫如天。
悲哉区区人，乃欲逃其间。
思程氏父子兄弟因以寄之
邵雍（宋代）

气候如当日，山川似旧时，
独来还独往，此意有谁知。
吊热水吴节妇
郑奎光（明代）

予读柏舟诗，遥遥慕芳轨。两髦实我仪，靡他矢之死。

不谓千馀年，闻风有麦氏。麦氏村家姑，羞与村姑伍。

十六归延陵，茹荼不言苦。拟学双鸾飞，忽作孤鸾舞。

一醮义不忘，妾命轻如土。母也不谅人，烦言益酸楚。

母谓妾无儿，怀中抱孤女。母谓妾无田，衣食在机杼。

妾心一片铁，不入红炉灭。妾心万钧石，不触洪波裂。

发何剪兮元可截，妾心白兮不可涅。柴门寂寞草芊芊，冷落风霜六十年。

六十年中无笑面，此日开颜见所天。潭流山下水悠悠，潭流山上多松楸。

松楸不彫水不竭，清风万古留荒丘。吁嗟妇人谁似麦，心如冰兮肌如雪。

至今热永村边水，流到墓前不敢热。
次韵答张当轩节判 其一
赵完璧（明代）

白昼楼台空对酒，朱帘烟雨独看花。瑶华慰我惟平子，祗恐春深早及瓜。
题虚白观
周贯（宋代）

山郭十馀里，篮舆试初程。山高云气重，野旷烟光轻。

断石络树根，敧崖溜泉声。行行款道宇，一径掌样平。

仙隐记甘罗，观名取庄生。宝藏绚金碧，仙佩飞瑶琼。

檐铎自相语，龛灯弄微明。出门境界宽，一笑大江横。

蹁跹白羽衣，孤鹤松梢鸣。
广亡徙海
唐泾（宋代）

箕冠如栉拥茅旌，谁执骍旄歃晋盟。
遵海而南关气数，渡江以北少功名。
火旗晻霭云藏阙，水阵周遭雪压城。
一榻不容人鼾睡，那知雾岛是神京。
閒吟 其一
金墀（清代）

树影重重竹影疏，曲栏深处小窗虚。梦回庭院人声寂，卧看风翻案上书。
次韵子似梅花 其一
韩淲（宋代）

梅开诗就适相逢，一样精神别样容。只恐芬芳花易谢，诗人情性却无穷。
春暮怀伯弓
释永颐（宋代）

筼筜深谷近青霄，春尽思君梦自劳。
歌不来香室掩买，绶花空结紫藤高。
荒池瓦砾迷芳草，晓案烟云拥墨袍。
山近响潭多胜好，论诗无处觅刘曹。
禅人并化主写真求赞
释正觉（宋代）

形骸槁如，林壑深居。
衰发雪松白，閒情霜竹虚。
智游空劫珠胎蚌，妙应因缘井觑驴。
豹雾之虎，龙雷之鱼。
黄梅衣钵绳绳信，卢老心传不识书。
望夫山
邓剡（宋代）

朝望夫，暮望夫，
一夕化作山石枯。潮水去却回，
行人来不来。
赠林龙岩二首
何梦桂（宋代）

坐挹岚光翠入帘，出门俯槛弄清泉。夜深滴露点周易，辽鹤归时骨已仙。
城西杨梅
陈允平（宋代）

炎炎火树照千山，南客应同荔子看。
金谷人游红步障，玉房仙子紫华丹。
猩唇泣露珊瑚软，鹤顶迎风玛瑙寒。
若使汉宫知此味，又添飞驿上长安。
赠万序
王十朋（宋代）

弦诵先闾里，东平典则存。残膏沾后学，馀庆在重孙。

事业年方少，功名志可吞。时人贪择脔，慎勿为财婚。
怀东嘉先生因诵老坡今谁主文字公合把旌旄作
喻良能（宋代）

直道盖中朝，雄名横六合。
吾道其非邪，胡为未舟楫。
七夕咏王美人百花画衣
柳应芳（明代）

七夕画衣裁，一花一色开。
当筵翻酒湿，争道渡河来。
小雪前三日锺冠之约余侍老人行山舟发后洪入
洪咨夔（宋代）

生前图形燿凌烟，死后起冢高祁连。
垛楼阴合苍官立，辇路苔生石翁泣。
吴人最重十月朝，纸钱挂冢风飘飘。
积金至斗命可买，玉带貂冠镇长在。
庚申元日口号
陆游（宋代）

去年迎客已蹒跚，今岁人扶出亦难。
堪笑此翁衰到底，重裘絮帽尚言寒。
平调发引
王珪（宋代）

玉宸朝晚，忽掩赭黄衣。愁雾锁金扉。蓬莱待得仙丹至，人世已成非。龙轩天仗转西畿。旌旆入云飞。望陵宫女垂红泪，不见翠舆归。
续十虫吟２
舒岳祥（宋代）

虫有白蚁虎，食蚁功有取。
大厦初落成，白蚁郛其础。
日繁实有徒，岁久仆梁梠。
闻尔能食之，往求数十许。
纵之穴窍中，种育成生聚。
食蚁既无余，虎自缘庭户。
亦复生几案，往往入筐{上竹右吕}。
主人反厌憎，拥篲务屏去。
客谓主勿然，前劳宜论叙。
和侍御钟心渠
李秉钝（明代）

正色霜台羡国华，庙堂忧急愧匏瓜。禁中午夜宽前席，海内文匏仰大家。

汉节雅宜推揽辔，楚歌谁复拟传芭。数回梦到书帷地，何日从容话五车。
六州歌头（送辛稼轩）
程必（宋代）

向来抵掌，未必总谈空。难遍举，质三事，试从公。记当年，赋得一质一壑，天鸢阔，渊鱼静，莫击磬，但酌酒，尽从容。一水西来他日，会从公、曳仗其中。问前回归去，已笑白发成蓬。不识如今，几西风。

蒙庄多事，论虱豕，推羊蚁，未辞终。又骤说，鱼得计，孰能通。□□□叹如云罔罟，龙伯啖，眇难穷。凡三惑，谁使我，释然融。岂是匏瓜者，把行藏、悉付鸿＿。且从头检校，想见迎公。湖上千松。
延平阁閒望 其三
黄裳（宋代）

两边楼馆倚晴空，阁出中间与画同。剑未归时潭得月，舟从来处客乘风。
幽居
陆游（宋代）

山园手栽花，日夜数花时。
花开亦已落，一欢自无期。
劝君强自娱，勿作儿女悲；春风染柳条，不染君鬓丝。
再送蒋颖叔帅熙河二首
苏轼（宋代）

使君九万击鹏鲲，肯为阳关一断魂。
不用宽心九千里，安西都护国西门。
余刃西屠横海鲲，应予诗谶是游魂。
归来趁别陶弘景，看挂衣冠神武门。
雪中书事上李阶殿院
魏野（宋代）

草堂高迥乐郊东，西望支筇景莫穷。山水城池云叶里，管弦楼阁雪花中。

须知应瑞因仁政，不独呈祥自帝功。太守多才又多暇，唱酬翻怯见诗筒。
恭次家大人初抵季海陵官舍之韵
孙应符（宋代）

生憎世俗迭相陵，反己工夫有度程。
大学在先知本末，中庸当务造诚明。
谆谆自昔承严训，默默终年愧今声。
至首不须由外索，事亲友弟及从啊。
重九
彭龟年（宋代）

露下风高足感伤，天君著意写重阳。
建安能赋推诸子，楚国悲秋又九章。
我为催租阁诗思，谁能送酒沃愁肠。
黄花不解知人意，开遍篱根数百行。
留题馀杭道明山胜因院
张侃（宋代）

人生行止且随缘，不到兹山十五年。紫翠屏前久空阔，四时转景是风烟。
地远
释文珦（宋代）

地远无人迹，心閒见物情。
洞中飞石燕，崖顶住山精。
仟木开花异，灵泉吐溜清。
幽栖已成趣，不复问浮名。
入秋游山赋诗略无阙日戏作五字七首识之以野
陆游（宋代）

驴病比已损，秋风轻四蹄，朝游支遁寺，暮涉干吉溪。
青嶂环孤村，绿波溢横堤。
吾行本无定，所至穷攀跻。
细推亦何乐，正类好锻嵇。
自今当务本，春芜饱鉏犁。
次王元渤问余脱齿韵
曾几（宋代）

齿危但以粥充虚，辜负公家夏屋渠。
政恐曲生深作崇，可怜髯簿顿成疏。
动摇不减韩吏部，蹴踏非同焦校书。
落势今年残未已，只应从此并无馀。
沈商卿砚
郑刚中（宋代）

眼明见此超万古，色如马肝涵玉质。
白圭之玷尚可磨，涩不拒笔滑留墨。
南园新作小舟与客游白湖柯某东海有诗次韵
陈宓（宋代）

好著西湖藕似船，青秧绿水正相缘。漫从略彴无人处，唤得婵娟欲雨天。

云意爱随双桨动，山光祇在短篷边。小园暇日频来往，老竹乔松看岁年。
次魏知元韵三首
陈造（宋代）

魏郎日共无喧酒，旧学新诗得细论。
可见高情重离别，又同一舸宿烟村。
朝南以诗送巴石研屏香几用韵·香几
洪咨夔（宋代）

玉版横陈醉眼边，尚余金鸭水沉烟。
客窗寂寂那消得，祗有南丰一瓣缘。
依韵奉酬慎思兄夜听诵诗见咏之作
张耒（宋代）

昔遇晁公淮水东，士衡已听语如钟。
五车讲学知无敌，十载论文喜再逢。
古匣剑光疑鬼泣，夜天虎啸有风从。
许侯破的由来事，杜老裁诗晓墨浓。
和周仲觉三首 其一
杨万里（宋代）

书懒聊遮眼，诗穷只掉头。寒醒非不睡，薄醉奈何愁。

火细霜还重，风停叶自投。半生灾疾里，谁遣未休休。
夏夜智果怀武康令毛泽民
释道潜（宋代）

暮磬寥寥殷上方，笼纱朱火影微茫。窗虚竹净雨初阕，云润星辉夜更凉。

落枕松声惊瑟瑟，扑帘香雾霭苍苍。遥怜散发东堂老，正卧风漪六尺床。
虞美人（极目亭望西山）
叶梦得（宋代）

翻翻翠叶梧桐老。雨后凉生早。葛巾藜杖正关情。莫遣繁蝉容葛、作秋声。

遥空不尽青天去。一抹残霞暮。病余无力厌跻攀。为寄曲阑幽意、到西山。
赋鞏丈鹦鹉三首
姜特立（宋代）

紫燕黄鹂亦言语，或依帘幕或穿花。
较量爱重无如汝，合在华堂富贵家。
奉祠东太乙宫七首 七言祀毕大雨一首
沈遘（宋代）

由来圣作与天通，甘泽祥飙撤俎中。更赐太元千岁策，平明驰贺未央宫。
风入松（与王彦常游会仙亭）
张炎（宋代）

爱闲能有几人来。松下独徘徊。清虚冷淡神仙事，笑名场、多少尘埃。漱齿石边危坐，洗心易里舒怀。

划然长啸白云堆。更待月明□。一瓢春水山中饮，喜无人、踏破苍苔。开了桃花半树，此游不是天台。
立秋雷雨初晴与外共限韵
牟氏（清代）

一叶惊秋雨，殷雷欲住时。寒蛩犹未觉，促织已先知。

剪烛同清话，含毫各逞思。微风生夜月，雁影落芳池。
咏植孝子
张一旸（明代）

养志徽猷耀古今，千秋谁复继曾参。归巢已听慈乌哺，跪食今看孝子心。

王宅冰鳞堪入馔，孟家冬笋又成林。曾然菽水非三釜，若比庄公抵万金。
谒金门·人磊落
舒＊（元代）

人磊落。移赞高邮蓉幕。采笔生春和气作。军民同此乐。休说边陲萧索。米白鱼肥如昨。别后情怀何处托。寒光倚山阁。
吃黄芽菜作
黄淳耀（明代）

留滞京华啖菜根，调治火力似蒸豚。芳鲜花乳堆磁碗，滑熟油酥沁瓦盆。

食罢总令肠胃寔，味回无复笋蔬存。山中旧业曾为圃，属餍清风是国恩。
书驿壁二首 其一
陆游（宋代）

猿叫铺前雪欲作，鬼门关头路正恶。泥深三尺马蹄弱，霜厚一寸客衣薄。

朝行过栈暮渡笮，夜投破驿火煜爚。人生但要无愧怍，万里窜身元不错。
吊杨尚书哭子未几复鼓盆
释居简（宋代）

寿域富万汇，楚楚惟灵椿。彭固不可侪，聃亦虞遘迍。

天高杳难问，请以意自陈。大年岂知止，小知宁无赢。

况夫朝有闻，幻变可得婴。君家老孟光，及与膝上英。

洞窥天地先，一视蜾与蛉。居然因其小，其馀赞经纶。

青青脩梧枝，尚有五色翎。相参星辰履，共为黄河清。
秋日怀大瀛海吕尊师 其一
危素（元代）

去年君自信州回，斜日江亭送酒杯。犹记别时重有约，秋深日日望君来。
立秋日怀潘子迁集唐句
张萱（明代）

客省萧条杮叶红，每经时节恨飘蓬。

两竿落日溪桥上，一郡荆飘寒雨中。

潘赋登山魂易断，□□□□□□□。

秋风忽洒西园泪，何事吹箫向碧空。
宾之用去岁斋居诗韵见寄和答一首
倪岳（明代）

尘事纷纷日夕兼，芝眉经岁失清瞻。病怀已喜春回律，诗兴浑忘夜转签。

敌垒无才常自屈，骚坛有令为谁严。画蛇刚被旁人笑，蹇拙何须足屡添。
烹密云龙
邹浩（宋代）

君不见子建七步俄一诗，太冲十年仅三赋。相去何啻楚与越，尔来题品皆才具。

我生尚友到古人，袖手寒窗重惭惧。巧迟拙速非所长，舟溯湍流只如故。

秋风逸思谁肯分，惟资茗饮祛昏瞀。人间气味足奇功，毕竟不能成好句。

集仙公子天上回，拭目元丰新制度。夜光明月岂足珍，矫矫真龙翳云雾。

潜藏飞跃自有时，只恐缄縢终不固。况闻醉翁归颍东，更号六一逃机务。

震霆端的助滂沱，名称恰应当年数。从今掩卷待青禽，晴轩屑玉和甘露。

胸中无复旧尘埃，五物狂吟在朝暮。须知料虎戚自贻，莫讥恶客君家蠹。
次韵分生五首
陈著（宋代）

羡君诗思九河疏，混混泉源只一初。
我欲驱驰无本领，激沟浍水狎蛙鱼。
送赵希郮
王质（宋代）

集英殿下识乃翁，遗爱楼前又识侬。参差两纪短一载，伏想鬓发秋蓬蓬。

道阻且脩不可见，何喜老兄相会逢。老兄颜色清而丰，娟娟秋水开芙蓉。

铁瓮城头拭硎刃，晚榜咫尺春旗红。觚棱金爵面成背，半帆楚月迎淮风。

相思江西子王子，寻盟来与白鸥同。江莎浓澹俄一再，庾楼却倚庐山峰。

吾宗乃有此豚犬，掩鼻急趋风露中。老兄久厌臭来逐，是行不复尘相蒙。

亦欲柁牙把船尾，琵琶洲上携手吟青枫。
郊祀庆成诗
陈襄（宋代）

皇帝即位，厉精求治。
翼翼兢兢，以畏天异。
乃见宗庙，乃严郊祭。
赫赫烈祖，陟配上帝。
皇帝肇祀，心虔诚至。
齐居撤膳，夙兴弗寐。
不履黄道，不御小次。
出宿于庙，阴雨翳翳。
既其徂郊，日出晰晰。
登丘奏假，天地澄齐。
礼终乐阕，神贶来暨。
皇帝还跸，千乘万骑。
雷动天旋，臣民欣慰。
御楼肆赦，躬册丹地。
恩流泽洽，周匝无际。
惟诚感神，惟德销沴，
皇帝能飨，时赐坐致。
臣愿皇帝，事天寅畏。
左右惟贤，安民惟惠。
无咈忠谏，无轻政事。
日新一日，庶答天意。
稻孙楼
李孚青（清代）

拜石人何在，孤城气逼秋。郊原禾黍尽，愁上稻孙楼。
宴明守高大卿致语口号
史浩（宋代）

东风昨夜到林塘，千骑初临绿野堂。乐里何烦丝竹韵，座间自有雪梅芳。

民安竟夜户不闭，海静无波帆稳张。趁此清平同一醉，金瓯已覆颍川黄。
游峡山
袁敬（明代）

削壁芙蓉半插天，西来兰若自何年。岚光袅袅侵珠树，风磴泠泠喷玉泉。

梵语忽从空外落，慧灯谁向幻中传。凭虚一笑超尘劫，大药毋劳问葛仙。
平乐遇同乡刘明府松岚即别
李宪噩（清代）

屡误剡溪访，乃有石邱遇。辍棹一欢然，天涯感乡故。

云山杳无际，江郭霭方暮。会合良难期，分舟复相顾。
送陈太史濂归商丘
潘恭寿（清代）

天空片云远，执手丹枫林。细雨此为别，长途秋正深。

江城寒笛暮，山月晓钟沈。各有关情处，谁将千里心。
送范曙赴天雄李太尉辟命
石介（宋代）

吾家泰山徂徕间，浓岚泼翠粘衣冠。
君来访我茅屋下，正值山色含春寒。
终日把酒对山坐，几片山色落酒盘。
峰头云好望无倦，篘裹酒多倾不乾。
临行再拜殷勤别，请我一言披心肝，
吾贫无钱以赠君，门前峨峨横两山。
愿君节似两山高，眼看富贵如鸿毛。
送胡仲雅南归三首 其三
王翰（唐代）

中秋明月低，疋马独南归。雨馆虫声切，霜皋树影稀。

云开鸿雁过，沙暖鹡鸰飞。想到江南日，高堂戏綵衣。
题金陵杂兴诗后 其二
李琏（宋代）

池边石是南朝石，绿染苔花亦可怜。今日波平人事变，白鱼犹自跃天泉。
羊峡古碑
姚钧（清代）

刊铭伐石几何年，谁与摩挲古峡前。一识峋嵝奈缘浅，嵚崎怅望夕阳边。
苦寒二首 其二
周紫芝（宋代）

天容黯惨悲风吹，寒日欲出寒云垂。千门昼闭人迹绝，万里长空鸟不飞。

豺虎号寒声怒急，行人指堕毛为立。易水风高燕地寒，白头书生望云泣。
蒲中杂咏 名阃堂
赵鼎（宋代）

有美东吴胜事繁，醉翁遗恨阻跻攀。只应名阃山河秀，亦在先生几案间。
句
吴沆（宋代）

西风横吹雨脚断，秋云轻笼日花明。
和常舍人晚秋集贤院即事十二韵寄赠江南徐薛二侍郎
卢纶（唐代）

纶阁九华前，森沈彩仗连。洞门开旭日，清禁肃秋天。

霜满朝容备，钟馀漏唱传。摇珰陪羽扇，端弁入炉烟。

麟笔删金篆，龙绡荐玉编。汲书荀勖定，汉史蔡邕专。

御竹潜通笋，宫池暗泻泉。乱丛萦弱蕙，坠叶洒枯莲。

列署齐游日，重江并谪年。登封思议草，侍讲忆同筵。

沧海风涛广，黝山瘴雨偏。唯应缄上宝，赠远一呈妍。
和运司园亭·海棠轩
孙甫（宋代）

高轩瞰方池，澄波隔琐窗。
中岛植奇花，鲜逾濯锦江。
水府集群仙，红云罩翠幢。
画图入禁庭，荣耀知无双。
白珽寄诗次韵见意
陈著（宋代）

江干风雨别，君住我来回。
两地梦相觅，十年书一来。
字参老未到，诗放晚唐开。
直要吟成史，扫清尘世埃。
蒜岭夜行
刘克庄（宋代）

岭头无复一人来，渔店收灯户不开。
松气满山凉似雨，海声中夜近如雷。
拟披醉发横箫去，只寄乡书与剑回。
他日有人传肘后，尚堪收拾作诗材。
点绛唇
朱敦儒（宋代）

至日春云，万般祥瑞朝来奏。太平时候。乐事家家有。

玉指呵寒，酥点梅花瘦。金杯酒。与君为寿。只愿人长久。
海上赠陈汝机
王恭（明代）

君家海上如栖遁，食鱼饭稻应无闷。兴来满酌任天真，醉后忘无乱方寸。

古貌清严躯干微，隐侯体弱不胜衣。昂霄耸壑皆先代，樗散空疏无是非。

贤郎藻思今希有，古诗诵得三千首。迹远谁同方寸交，心知岂在杯中酒。

客里相逢两度霜，对君无计学佯狂。自怜落拓钟情者，爱君父子情俱忘。
阆州东楼筵，奉送十一舅往青城县，得昏字
杜甫（唐代）

曾城有高楼，制古丹雘存。迢迢百馀尺，豁达开四门。

虽有车马客，而无人世喧。游目俯大江，列筵慰别魂。

是时秋冬交，节往颜色昏。天寒鸟兽休，霜露在草根。

今我送舅氏，万感集清尊。岂伊山川间，回首盗贼繁。

高贤意不暇，王命久崩奔。临风欲恸哭，声出已复吞。
久雨
胡仲弓（宋代）

桑田万顷变沧海，四海茫茫不见津。
天漏祗今无补处，不知谁是作霖人。
以右军书数种赠邱十四
黄庭坚（宋代）

邱郎气如春景晴，风暄百果草木生。
眼如霜鹘齿玉冰，拥书环木爱窗明。
松花泛砚摹真行，字身藏颖秀劲清，问谁学之果兰亭。
我昔颇复喜墨卿，银勾虿尾烂箱籯，赠君铺案黏曲屏。
小字莫作痴冻蝇，乐毅论胜遗教经。
大字无过瘗鹤铭，官奴作草欺伯英。
随人作计终後人，自成一家始逼真。
卿家小女名阿潜，眉目似翁有精神。
试留此书他日学，往往不减卫夫人。
衡阳写怀简王景大赵俊卿
戴复古（宋代）

梦觉他乡枕，寒生半夜衾。
客程湖外远，秋意雨中深。
老马寻归路，羁鸦忆故林。
家书连数纸，难写此时心。
室人墓下
叶茵（宋代）

楚怆埋香地，卿须念藁砧。
齐眉中道诀，同穴百年心。
刀尺凝余泽，松梧带老阴。
可能如馌妇，相对白头吟。
橘隐，为秦文仲赋
郑元祐（元代）

橘熟曾登隐者堂，傲霜林薄斓青黄。花时吐蕊珠成斛，丛晚抽条绿閟房。

千树君封培植大，慈闱母老孝思长。疗疴欲得苏家井，受命难迁屈子乡。

自以辟人甘濩落，谁令登俎荐芬芳？苞缄万里深随贡，御宴群臣手擘尝。

霜落洞庭天窅窅，根盘林屋野苍苍。斋庐并海诗吟处，雾雨氤氲著纸香。
送赵子固吏部帅合肥
楼钥（宋代）

襟带长淮地望崇，勋名当继古英雄。
吴人止解依濡坞，晋将才能过八公。
可但绥怀边境静，直须经略朔庭空。
折冲不必居遐徼，颇牧尤当在禁中。
秋日有感因诵王元之送文元公诗云追思元白在江东不似晁丞今独步之句戏作
晁说之（宋代）

三吴山水喜秋风，白蟹青虾甬水东。独步晁丞孙子到，谁怜憔悴众人中。
杂诗五首 其五
李经（宋代）

造物开岩地，岩帐掩剑壁。苔花张古锦，霜苦老秋碧。

日夕云窦阴，风鼓泉涌石。马蹄忌硗确，樵道生枳棘。

盘盘出井底，回首怅如失。长老不耐事，底事挂尘迹。

披云出山椒，白鸟表林隙。
陈太庙舞辞七首 其六 景德凯容舞
佚名（隋代）

皇祖执德，长发其祥。显仁藏用，怀道韬光。宁斯閟寝，合此萧芗。

永昭贻厥，还符剪商。
八月初游君山谊斋有诗同赋二首
陆文圭（元代）

晓渚风移书舫轻，秋原日射绣衣明。
自摧玉尘看山色，尽屏繁统听水声。
季子高风乔木古，春申往事暮潮平。
塔钤自语无人会，饮散江空霁月生。
状江南。孟秋
郑概（唐代）

江南孟秋天，稻花白如毡。素腕惭新藕，残妆妒晚莲。
赵州勘婆颂
释自回（宋代）

三军不动旗闪烁，老婆正是魔王脚。
赵州无柄铁扫帚，扫荡烟尘空索索。
灭夜放舟追次苏长公金山寺回文诗韵
郑鹏（明代）

潮来涌浪触堤倾，远觉村中火灭明。桥峻驾空浮影曲，橹新摇灭叫声清。

迢迢思绕青林暝，拍拍怀舒绿野晴。遥寄好诗新恨洗，碧云凝处去鸿轻。
开元寺飞来柏
许赓皞（清代）

苍龙挟山雷劈石，溪涛怒卷风雨泣。寺门偃仰不计年，奇气耸身作鬼立。

枞身桧叶成空腔，黛色参天更奇特。空山卧干蛟螭僵，白昼攫人牙爪黑。

古来大材本非易，传以飞来知未必。文章暴露遭斧斤，神物凭依降精魄。

嘻嘻出出惊宋火，附会蛮君与鬼伯。愚民喜作不稽谈，请官镇以祝融宅。

我来但伤梁栋失，载酒时时吊遗迹。只今鹿苑亦荒凉，夕照鸦啼劝归客。
春暮吟
言娱卿（清代）

江城玉笛飞春寒，芳草夜绿天南端。韶华弹指逐流水，满袖春南吹紫兰。

少年竹乐未应晚，鸣筝不惜为君弹。楼头一曲东南喜，帘幕重重自卷起。

当门乌桕嘶紫骝，经过臣里东家子。十千买醉颓玉山，当垆歌哭谁知己。

醉呼明月凌沧洲，海水可煮人间愁。碧城落花昨已扫，彩云飞下白玉楼。

明镜朱颜岂长好，当筵且脱千金裘。东南饮汝一杯酒，莫遣桃花笑不休。
和舒伯源梅花韵 其一
李正民（宋代）

极目凄迷杳霭间，群芳敛迹自知难。半穿篱落涂黄浅，静对溪流照影寒。

月地云阶偏适意，雪车冰柱苦相干。莫随羌笛风前舞，却怕青青逼齿酸。
东阳道中
黄镇成（元代）

出谷苍烟薄，穿林白日斜。崖崩迂客路，木落见人家。

野碓喧春水，山桥枕浅沙。前村乌桕熟，疑是早梅花。
久雨
李昭玘（宋代）

苦雨经旬久，溟濛势未收。细声来短盖，横点透重裘。

涧曲水流急，峰深云气浮。此行吾自喜，所念老农忧。
长桥
苏大年（元代）

绿阴高树映清潭，一舸夷犹酒半酣。
最爱西城城下路，长桥烟雨似江南。
同年毛洵勾簿新建
宋祁（宋代）

年衰冬集罢，鹢首晓帆催。
枳棘非鸾处，膏腴得父才。
澄江限天阔，孤鹜透霞来。
此地留清赏，谁同耻宴罍。
毛遂自荐
司马迁（两汉）

秦之围邯郸，赵使平原君求救，合从于楚，约与食客门下有勇合文武备具者二十人偕。平原君曰：“使文能取胜，则善矣。文不能取胜，则歃血于华屋之下，必得定从而还。士不外索，取于食客门下足矣。”得十九人，余无可取者，无以满二十人。门下有毛遂者，前，自赞于平原君曰：“遂闻君将合从于楚，约与食客门下二十人偕，不外索。今少一人，愿君即以遂备员而行矣。”平原君曰：“先生处胜之门下几年于此矣？”毛遂曰：“三年于此矣。”平原君曰：“夫贤士之处世也，譬若锥之处囊中，其末立见。今先生处胜之门下三年于此矣，左右未有所称诵，胜未有所闻，是先生无所有也。先生不能，先生留。”毛遂曰：“臣乃今日请处囊中耳。使遂蚤得处囊中，乃颖脱而出，非特其末见而已。”平原君竟与毛遂偕。十九人相与目笑之而未废也。 毛遂比至楚，与十九人论议，十九人皆服。平原君与楚合从，言其利害，日出而言之，日中不决。十九人谓毛遂曰：“先生上。”毛遂按剑历阶而上，谓平原君曰：“从之利害，两言而决耳。今日出而言从，日中不决，何也？”楚王谓平原君曰：“客何为者也？”平原君曰：“是胜之舍人也。”楚王叱曰：“胡不下！吾乃与而君言，汝何为者也！”毛遂按剑而前曰：“王之所以叱遂者，以楚国之众也。今十步之内，王不得恃楚国之众也，王之命悬于遂手。吾君在前，叱者何也？且遂闻汤以七十里之地王天下，文王以百里之壤而臣诸侯，岂其士卒众多哉，诚能据其势而奋其威。今楚地方五千里，持戟百万，此霸王之资也。以楚之强，天下弗能当。白起，小竖子耳，率数万之众，兴师以与楚战，一战而举鄢郢，再战而烧夷陵，三战而辱王之先人。此百世之怨而赵之所羞，而王弗知恶焉。合从者为楚，非为赵也。吾君在前，叱者何也？”楚王曰：“唯唯，诚若先生之言，谨奉社稷而以从。”毛遂曰：“从定乎？”楚王曰：“定矣。”毛遂谓楚王之左右曰：“取鸡狗马之血来。”毛遂奉铜盘而跪进之楚王曰：“王当歃血而定从，次者吾君，次者遂。”遂定从于殿上。毛遂左手持盘血而右手招十九人曰：“公相与歃此血于堂下。公等录录，所谓因人成事者也。”

平原君已定从而归，归至于赵，曰：“胜不敢复相士。胜相士多者千人，寡者百数，自以为不失天下之士，今乃于毛先生而失之也。毛先生一至楚，而使赵重于九鼎大吕。毛先生以三寸之舌，强于百万之师。胜不敢复相士。”遂以为上客。
再吟三首 其一
苏泂（宋代）

翠被承恩罗扇弃，一年一度一相逢。功成者去终当尔，分付池莲与井桐。
送娄伯高游吴
牟巘五（宋代）

桃花水暖清明前，长堤柳色青如烟。
男儿年少重意气，春风买醉吴江船。
西湖三月春更好，笙歌锦绣神仙鸟。
紫燕楼深翠黛间，碧罗天净杨花老。
兴亡往事置勿论，千金不惜酬歌尊。
酒酣莫作后庭曲，游人思断江南魂。
去去知君访陈迹，吴山吴水青历历。
花残钿碎馆娃空，春草年年为谁碧。
君行正乐我为愁，白发送君思旧游。
平生漫浪无似我，努力功名须黑头。
代赋寿宁宗潜邸
刘宰（宋代）

圣学家傅自有师，更罗英俊侍经帷。
治功尚论唐虞际，政体宁甘汉晋卑。
猥向梁园陪末坐，敢凭尧历记佳期。
羞囊已辨诗千首，准拟年年荐寿卮。
浣溪沙（丙辰腊，与俞商卿、銛朴翁同寓新安溪庄舍，得腊花韵甚，赋二首）
姜夔（宋代）

花里春风未觉时。美人呵蕊缀横枝。隔帘飞过蜜蜂儿。

书寄岭头封不到，影浮杯面误人吹。寂寥惟有夜寒知。
又代薛肇明一首
王安石（宋代）

野水荒山寂寞滨，芳条弄色最关春。
故将明艳凌霜雪，未怕青腰玉女嗔。
次韵少游学士送龚深之往金陵见王荆公 其二
释道潜（宋代）

梦幻皆输古竺乾，功名何用咤燕然。羡君一棹江南去，碧荠时鱼暮雨边。
曹亭三绝句 其二
孔平仲（宋代）

漾舟荷花里，舣棹绿杨阴。却上曹亭望，山高江水深。
贺尤礼侍兼修史侍讲直学士院四首
张镃（宋代）

礼云风断烟，閧议十九失。
片言灼龟鉴，钜典资以秩。
抗志非太高，砭艾起时疾。
何翅位宗伯，宇内赖调一。
咸通七年童谣
佚名（唐代）

草青青，被严霜。鹊始巢，复看颠狂。
清平乐（兴国军呈李司直）
戴复古（宋代）

今朝欲去。忽有留人处。说与江头杨柳树。系我扁舟且住。

十分酒兴诗肠。难禁冷落秋光。借取春风一笑，狂夫到老犹狂。
度岁困甚而老友陈南皋之困更甚于予欲拯之而不克为之一叹
全祖望（清代）

孤负诸公缓急需，而今我亦叹枯鱼。龙川从此成狼疾，空自卬须望駏虚。
贤者之孝二百四十首·四牡使臣
林同（宋代）

怀归将父母，四牡苦騑騑。
是我心中事，君从何处知。
秋日怀出山诸衲
释函是（明代）

疏林斜日照纷纷，断岸长亭入暮云。野寺无人扫败叶，寒江有客阻妖氛。

月明桥北等闲过，雁叫霜天何处闻。离乱不堪期别后，青山谁与问孤坟。
雪晓
许棐（宋代）

腊雪连宵接晓飞，锦衾公子未曾知。起来携杖敲梅树，扶得轻盈压损枝。
桃
陶弼（宋代）

树正含芳酒正醅，熙熙为尔醉春台。
一花五出尚可饮，何况重重叠叠开。
何寺丞第赏梅叠前催梅韵
潘希曾（明代）

墙头细蕊隔年垂，开向春深亦自奇。桃李行卑聊尔尔，冰霜性耐故迟迟。

花晨暂觅閒中乐，月夕应添别后思。笑折一枝同浸酒，赏心分付暗香卮。
夏日二首 其一
朱熹（宋代）

夏景已逾半，林阴方澹然。鸣蝉咽馀响，池荷竞华鲜。

抱痾守穷庐，释志趣幽禅。即此穷日夕，宁为外务牵。
四字令
张炎（宋代）

莺吟翠屏。帘吹絮云。东风也怕花瞋。带飞花赶春。

邻娃笑迎。嬉游趁晴。明朝何处相寻。那人家柳阴。
宿长芦寺下四绝
郑刚中（宋代）

来帆风饱自行快，去将浪高知进难。
舟子勿生淹泊恨，偶然迟速我殊安。
对雨
吴荣（清代）

竟欲忧天坠，苍茫百虑侵。登楼王粲泪，蹈海鲁连心。

事过惟耽酒，悲来转废吟。诛茅向何处，愁对碧山深。
繁露台德州城内相传董子著春秋繁露处后人因筑
弘历（清代）

天人三策对贤良，已见春秋大义彰。那更高台演繁露，转思董子失之详。
哭蔡彦规二首 其二
张耒（宋代）

文章不用世，沦落掩山阿。命也人无奈，悲哉天谓何。

至交嗟我少，双泪为君多。遥想山阳墓，秋风吹薜萝。
拟古诗十二首 其六
韦应物（唐代）

月满秋夜长，惊乌号北林。天河横未落，斗柄当西南。

寒蛩悲洞房，好鸟无遗音。商飙一夕至，独宿怀重衾。

旧交日千里，隔我浮与沈。人生岂草木，寒暑移此心。
王安中传(节选)
脱脱等 撰（元代）

王安中字履道，中山阳曲人。进士及第，历秘书省著作郎。政和间，天下争言瑞应，廷臣辄笺表贺，徽宗观所作，称为奇才。他日，特出制诏三题使具草，立就，上即草后批：“可中书舍人。”未几，自秘书少监除中书舍人，擢御史中丞。开封逻卒夜迹盗，盗脱去，民有惊出与卒遇，缚以为盗，民讼诸府，不胜考掠之惨，遂诬服。安中廉知之，按得冤状，即出民，抵吏罪。时上方乡神仙之事，蔡京引方士王仔昔以妖术见，朝臣戚里寅缘关通。安中疏请自今招延山林道术之士，当责所属保任；并言京欺君僣上、蠹国害民数事。上悚然纳之。已而再疏京罪，上曰：“本欲即行卿章，以近天宁节，俟过此，当为卿罢京。”京伺知之，大惧，其子攸日夕侍禁中，泣拜恳祈。上为迁安中翰林学士，又迁承旨。宣和元年，拜尚书右丞；三年，为左丞。金人来归燕，谋帅臣，安中请行。王黼赞于上，授庆远军节度使、河北河东燕山府路宣抚使、知燕山府，辽降将郭药师同知府事。药师跋扈，府事皆专行，安中不能制，第曲意奉之，故药师愈骄。靖康初，言者论其缔合王黼、童贯及不几察郭药师叛命，罢为观文殿大学士、提举嵩山崇福宫；又责授朝议大夫、秘书少监、分司南京，随州居住；又贬单州团练副使，象州安置。高宗即位，内徙道州，寻放自便。绍兴初，复左中大夫。子辟章知泉州，迎安中往，未几卒，年五十九。安中为文丰润敏拔，尤工四六之制。徽宗尝宴睿谟殿，命安中赋诗百韵以纪其事。诗成，赏叹不已，令大书于殿屏，凡侍臣皆以副本赐之。其见重如此。
偈颂九十三首
释梵琮（宋代）

一切即一，一即一切。
者也之乎，鸡豚狗彘。
蓦忽擘破面皮，喝退鸡山临济。
黄檗施财，甘贽密契。
财法二施，等无差别。
指鹿为马，唤龟作鳖。
说时点，点时说。
要作破家儿孙，宜把祖灯吹灭。
上下三指，彼此七马，
如何分雪。休分雪，
檐□细雨何曾歇。
溪上翁
刘黻（宋代）

问年知近百，伛偻合龟形，
不理儿孙事，惟占水旱星。
惯医閒施草，贳酒自携瓶。
劝世行方便，何消念佛经。
日说
章汉（清代）

日说归休未便休，三年濡滞一生羞。秋风虚动张翰棹，夜月空生庾亮楼。

七叶汉貂声自藉，千金燕骏骨谁收。贤愚穷达从来事，呼我何妨任马牛。
纪会二首 其一
边贡（明代）

岁日行春早散衙，忽陪骢马到君家。雪残不用儿童扫，星聚还应太史誇。

僻性喜看庭近竹，老年徒梦笔生花。步林却动乡园感，羞见枝头反哺鸦。
玉麟晚瑞为何太守作
吴琏（明代）

天瑞降庭除，徐卿愿已如。楼书忻有托，囊积喜无虚。

不用先天卜，知为盛世儒。几年纡郁处，今日气方舒。
残句：不誇四子锦为幄
黄庭坚（宋代）

不誇四子锦为幄，肯道太真云想衣。
寿虞丞相 其九
员兴宗（宋代）

黄道初开御幄新，山呼动地听丝纶。人间喜见新丞相，江上犹呼旧舍人。

此事十年争屈指，于今四海在洪钧。调元别有无边手，付与江山自在春。
次韵和钱穆父提刑九日登郓州乐郊
毕仲游（宋代）

酒面吹花点客衣，茱萸采尽叶离离。苍苔不扫迷三径，绿竹长离任四时。

文会难逢嗟已散，清欢易失却成悲。北垣龛石皆陈迹，赖有曹南慰我思。
诉衷情（渊明诗）
米友仁（宋代）

结庐人境羡陶潜。车马不来喧。胜处自多真趣，飞鸟日相还。

心既远，地仍偏。见南山。手持菊颖，山气常佳，欲辨忘言。
自赞 其二
白玉蟾（宋代）

千古蓬头跣足，一生服气餐霞。笑指武夷山下，白云深处吾家。
翻经台白莲池
包信（宋代）

野蔓高台下，前朝记不诬。
金文翻古偈，汉字变胡书。
彩线风飘断，缃帘火烬馀。
破云开白日，穿水照芙蕖。
科斗频更改，庵园几遍锄。
真门兼逸韵，两欲慕相如。
菩萨蛮
冯幵（清代）

桑根三宿浑无据。春风秋月寻常度。单枕不成双。梦为金凤凰。

真成瓶落井。消息年年冷。蕙草自芳菲。悦君君不知。
再平南扰
彭秋宇（宋代）

乾坤重辟八荒春，何事中间有末臣。
南粤一隅先汉地，阳樊数末有周民。
山川惯识旌旗影，道路长愁士马尘。
闻说讨平归奏凯，剩俘女子载珠珍。
兰
余有丁（明代）

何处幽香扑酒樽，洲中杜若畹中荪。纫来为佩裁为服，不许薋葹挂荜门。
次韵子由初到陈州二首 其一
苏轼（宋代）

道丧虽云久，吾犹及老成。如今各衰晚，那更治刑名。

懒惰便樗散，疏狂托圣明。阿奴须碌碌，门户要全生。
明月
范仲淹（宋代）

明月照前墀，牛弦奏流水。
清风如未回，敢望无云起。
久雨喜晴二首 其一
庞嵩（明代）

癸亥之腊甲子春，积雨连阴已九旬。滑路价增银齿屐，暗厨烟起桂枝薪。

垂天忽见收鹏翼，出地方惊碾火轮。千载重离今再会，负暄长作太平民。
望江南·游妓散
周邦彦（宋代）

游妓散，独自绕回堤。芳草怀烟迷水曲，密云衔雨暗城西。九陌未沾泥。
桃李下，春晚未成蹊。墙外见花寻路转，柳阴行马过莺啼。无处不凄凄。
鹅湖叶琢斋馆于沈兰谷处离余馆不数里时值大水泛滥不能互相过从倩沈君来馆索诗以答之四首 其一
安超（清代）

前辈风流仰茂长，西林唱和久传芳。而今始识名流后，翰墨依然旧日香。
早朝
白居易（唐代）

鼓动出新昌，鸡鸣赴建章。翩翩稳鞍马，楚楚健衣裳。

宫漏传残夜，城阴送早凉。月堤槐露气，风烛桦烟香。

双阙龙相对，千官雁一行。汉庭方尚少，惭叹鬓如霜。
同罗季能章成父张子直登樊城制胜楼
李曾伯（宋代）

避愁聊复上层楼，上到层楼转更愁。
杳杳青烟榆夹塞，鳞鳞翠更麦平畴。
山连楚甸三千里，地隔中原四百州。
立尽栏干夜领会，沧波渺处起沙鸥。
夏夜同李伯远张孟奇韩孟郁小斋听雨
邓云霄（明代）

蓊郁庭槐待濯枝，虚堂爽气转秋姿。翻灯洒幕声交响，促漏遥钟夜暗移。

万里羁栖同逆旅，百年怀抱对传卮。月华合在层阴上，天柱峰头起远思。
余干问舟
艾性夫（元代）

乌桕林头月上弦，黄芦矶下水平天。
十年客路多随雁，一树秋平总是蝉。
江阔乱分渔火细，滩空长漱岸沙圆。
丁宁说与梢人去，若过芝山且系船。
崔镇驿
文天祥（宋代）

万里中原役，北风天正凉。
黄沙漫道路，苍耳满衣裳。
野阔人声小，日斜驹影长。
解鞍身似梦，游子意茫茫。
寻罗阳王祠
项霁（清代）

云山回合水满陂，岸花绛绿凫翁嬉。周台汉苑目未睹，访古出郭寻荒祠。

神称王表大怪异，太元往事堪嗟咨。罗阳印绶号辅国，守令迎谒无愆期。

苍龙门外置邸第，闻言宛若徒褰帷。立后改年出神示，耄荒大帝非英姿。

霍山竹节宁不期，五车命职皆传疑。先天不违万灵护，听神自侮人争嗤。

雄心鼎峙老欲尽，况制六合加鞭笞。民神杂糅竟何益，变置储贰成阽危。

吕壹排诋若鬼蜮，朱据见枉兼是仪。陆潘涕泣诚可思，蛊惑丧志女谒盛。

强藩谗魋棼如丝，奉命祷祠怒江芊。良臣放死巫觋驰，降莘信随若一辙。

将亡祅孽侔枭鸱，龙髯莫挽请福遁。揶揄山鬼真成痴，祖龙逝璧遮道持。

黄熊祀列霸兆移，神不胜道古所诫。甘泉太乙无差池，国山再封神印发。

洛阳青盖呈灵蓍，公锄司马动谣诵。飘飘荧惑疑同时，虎爪晋袭幸无语。

信巫好鬼空传贻。辨亡著论归何辞，回风仿佛吹灵旗。
春闺怨·不系雕鞍门前柳
乔吉（元代）

不系雕鞍门前柳，玉容寂寞见花羞，冷风儿吹雨黄昏后。帘控钩，掩上珠楼，风雨替花愁。
宿迁舟中即景
施曜庚（清代）

下相劳行役，归舟趁晚风。橹摇蒙水碧，帆映夕阳红。

隔浦炊烟起，沿堤麦穗丰。篷窗相对饮，项井话英雄。
过武陵溪二首 其二
张咏（宋代）

武陵山下水冲溶，往事追寻兴莫穷。欲就渔人问闲趣，叶舟齐过蓼湾东。
信云父
文天祥（宋代）

东鲁遗黎老子孙，南方心事北方身。
几多江左腰金客，便把君王作路人。
玉楼春（落花）
刘景翔（宋代）

可怜又误江南景。雨腻风喧愁入暝。依稀碧玉水边魂，憔悴绿珠楼外影。

点点随人习远近。薄幸相逢情怎忍。年年三月化香尘，天上人间看梦醒。
不睡
齐己（唐代）

永夜不欲睡，虚堂闭复开。却离灯影去，待得月光来。

落叶逢巢住，飞萤值我回。天明拂经案，一炷白檀灰。
次韵平江韩子师侍郎见寄
范成大（宋代）

自古四愁湘水深，谁将城郭启山林。
有情碧嶂团栾绕，无数朱楼缥缈临。
蚺鼓揭天惊客坐，象鍪航海厌蛮琛。
三千客路长安远，故旧书来直万金。
和洪司令春日客怀二首
程公许（宋代）

好风排闼锦囊来，咀味真如渴望梅。
樱笋算无金日事，棠梨约望几分开。
社醅熟倩是壶劝，春种忙应布{毂车换催}。
早愿时清归亦好，小山清幽归亦好，
小山幽桂賸须栽。
赠嗣直弟颂十首
黄庭坚（宋代）

万里唯将我，回观更有谁。
初无卓锥地，今日更无锥。
题远碧楼
王绂（明代）

爱尔楼居高百尺，每来凭槛极天涯。望穷绝岭一痕断，坐对遥空四面垂。

树杪平湖春雨后，烟深芳草夕阳时。才疏未敢追王粲，兴入苍茫独咏诗。
绍兴以后时享二十五首
真宗（宋代）

恪恭祀典，涓选休成。
设洗致洁，直于东荣。
嘉觞祗牙，明德惟声。
祖考来格，享兹孝诚。
句 其三
丁谓（宋代）

珊瑚新笔架，云母旧屏风。
送管元帅南征 其三
萨都剌（元代）

幽居有真趣，何必在山村。楚竹深藏屋，淮河直到门。

钓丝鱼浪细，书帙燕泥昏。吟笑坐终日，佳期谁与言。
满江红
卢炳（宋代）

碧眼真仙，算元住、蓬莱宫里。记当日、等闲跨鹤，人间游戏。要把忠勋扶帝业，更将姓字联宗系。拥朱轮、特地为民来，诗书帅。

千里地，都和气。十万户，生欢喜。祝黄堂眉寿，歌谣鼎沸。莫惜春醅供燕豆，便承芝检朝天陛。看云屏、隔坐并貂蝉，双清贵。